
Tisztelt Képviselő-testület!

A Magyar Közlöny 80. számában megjelent az európai uniós forrásokhoz való hozzáférés érdekében szükséges egyes törvények módosításáról szóló 2026. évi XVIII. törvény (a továbbiakban: Törvény), mely 2026. június 29-ei hatállyal módosította a Magyarország helyi önkormányzatairól szóló 2011. évi CLXXXIX. törvényt (a továbbiakban: Mötv.).

A Törvény 45. §-a alapján a Mötv. 33. §-a helyébe a következő rendelkezés lépett:
„33. § (1) Az e törvényben meghatározott kötelezettségeit megszegő önkormányzati képviselő megállapított tiszteletdíját, természetbeni juttatását a képviselő-testület – a szervezeti és működési szabályzatában meghatározottak alapján – legfeljebb tizenkét havi időtartamra csökkentheti, megvonhatja (az e § alkalmazásában a továbbiakban: vagyoni szankció). Ismételt kötelezettségszegés esetén a csökkentés vagy a megvonás újra megállapítható.
(2) A képviselő-testület köteles a szervezeti és működési szabályzatában rendelkezni az (1) bekezdés szerinti azon vagyoni szankcióról, amelyet akkor kell alkalmazni, ha az európai uniós költségvetési források felhasználásának ellenőrzéséről szóló törvény szerinti vagyonnyilatkozati feladatkörével összefüggésben eljáró Integritás Hatóság a képviselő vagyonnyilatkozat-tételi kötelezettségével összefüggésben – a képviselő méltatlanságát meg nem alapozó – kizárólag adminisztratív jellegű, ugyanakkor csekély vagy elhanyagolható jelentőséget meghaladó hiányosságot tárt fel.”

A Törvény 49. §-a szerint a Mötv. a következő 146/P. §-al egészült ki:
„146/P. § Az európai uniós forrásokhoz való hozzáférés érdekében szükséges egyes törvények módosításáról szóló 2026. évi XVIII. törvénnyel (a továbbiakban: Módtv4.) megállapított 33. § (2) bekezdése alapján a képviselő-testület szervezeti és működési szabályzatában legkésőbb 2026. október 31. napjáig rendelkezik a 33. § (2) bekezdése szerinti vagyoni szankcióról.”

A fent leírtakon túl Magyarország Alaptörvényének tizenhetedik módosítása okán,- mely 2026. október 1. napján lépett hatályba és a „vármegye” elnevezést „megye” elnevezésre módosította- szükséges a vármegye kifejezéseket megye kifejezésre módosítani.
 
Fenti jogszabályváltozásokban foglalt kötelezettség teljesítése érdekében javasoljuk Bátaszék Város Önkormányzata Szervezeti és Működési Szabályzatáról szóló 12/2024. (XI. 5.) önkormányzati rendeletének módosításáról szóló rendelet tervezet elfogadását. A rendelet tervezet mellékelve.

HATÁSVIZSGÁLAT
Bátaszék Város Önkormányzatának Szervezeti és Működési Szabályzatáról szóló 12/2024. (XI. 5.) önkormányzati rendelet módosításáról szóló rendelet tervezethez


Társadalmi, gazdasági, költségvetési hatása: nincs

Környezeti és egészségügyi következmények: nincs

Adminisztratív terheket befolyásoló hatása: nincs

A jogszabály megalkotásának szükségessége: kötelező, a Magyarország helyi önkormányzatairól szóló 2011. évi CLXXXIX. törvény 33. §-a alapján

A jogalkotás elmaradásának következményei: a Tolna Megyei Kormányhivatal Hatósági Főosztály Törvényességi Felügyeleti Osztálya törvényességi felügyeleti eszközt alkalmazhat

A jogszabály alkalmazásához szükséges személyi, szervezeti, tárgyi és pénzügyi feltételek: plusz feltételek biztosítására nincs szükség

Véleményeztetés: valamennyi bizottság


INDOKOLÁS
Bátaszék Város Önkormányzatának Szervezeti és Működési Szabályzatáról szóló 12/2024. (XI. 5.) önkormányzati rendelet módosításáról szóló rendelet tervezethez


Általános indokolás

Az európai uniós forrásokhoz való hozzáférés érdekében szükséges egyes törvények módosításáról szóló 2026. évi XVIII. törvény (a továbbiakban: Törvény) 2026. június 29-ei hatállyal módosította a Magyarország helyi önkormányzatairól szóló 2011. évi CLXXXIX. törvényt. A Mötv. 33. §-a értelmében a kötelezettségeit megszegő önkormányzati képviselővel szemben alkalmazható vagyoni szankciókról a képviselő-testület szervezeti és működési szabályzatában kell rendelkezni. Továbbá Magyarország Alaptörvényének tizenhetedik módosítása okán a „vármegye” elnevezés helyett a „megye” elnevezés használatos. A leírtaknak megfelelő módosítást tartalmazza a rendelet tervezet.

Részletes indokolás
1. § 
Az Alaptörvény tizenhetedik módosítása, valamint a Mötv. 2026. október 1. napjától hatályos, vármegyéket megyére átnevező változás átvezetésre kerül.
2. § 
Az Alaptörvény tizenhetedik módosítása, valamint a Mötv. 2026. október 1. napjától hatályos, vármegyéket megyére átnevező változás átvezetésre kerül.
3. § 
Az Alaptörvény tizenhetedik módosítása, valamint a Mötv. 2026. október 1. napjától hatályos, vármegyéket megyére átnevező változás átvezetésre kerül.
4. § 
A Mötv. 33. §-a alapján a kötelezettségei megszegő képviselővel szemben alkalmazható vagyoni szankció szabályozása. 
5. § 
Az Alaptörvény tizenhetedik módosítása, valamint a Mötv. 2026. október 1. napjától hatályos, vármegyéket megyére átnevező változás átvezetésre kerül.
6. § 
Hatályba léptető rendelkezés.
